Virallinen lehti nro C 287 , 30/10/1995 s. 0203



B4-1234, 1250, 1252, 1262, 1273, 1280 ja 1287/95 Päätöslauselma Yhdistyneiden kansakuntien taloudellisesta kriisistä Euroopan parlamentti, joka A. katsoo, että Yhdistyneet kansakunnat juhlii lokakuussa 1995 perustamisensa 50. vuosipäivää, B. katsoo, että YK on jo 50 vuoden ajan tarjonnut perustan sivistyneen kansainvälisen yhteisön rakentamiselle ja katsoo, että se on ainoa maailmanjärjestö, joka pystyy tulevaisuudessa kehittämään todellisia kansainvälisten konfliktien sovittelukeinoja, C. ottaa huomioon kyseisen järjestön tällä hetkellä kokeman vakavan taloudellisen kriisin, joka johtuu jäsenvaltioiden poliittisen tahdon puutteesta noudattaa sitoumuksiaan ja maksaa osuutensa järjestölle, kuten puheenjohtajamaa Espanja totesi Euroopan unionin puolesta 28. syyskuuta 1995 Euroopan parlamentissa, D. katsoo, että YK:n nykyinen kriittinen taloudellinen tilanne olisi selvitettävä erittäin pikaisesti, jotta päästäisiin ajoissa sopimukseen tarvittavien laajojen uudistusten perustana olevista rahoitusosuuksista ja estettäisiin yksipuoliset päätökset, E. katsoo, että YK:n peruskirjassa kerran sovitut arvioidut rahoitusosuudet velvoittavat jäsenvaltioita kansainvälisen oikeuden mukaisesti, ja jäsenvaltioilla on edelleen maksettavana 3,8 miljardin dollarin maksut, F. katsoo, että Euroopan unionin jäsenvaltiot olivat vuoden 1995 ensimmäisen puoliskon lopulla maksaneet yli 50 prosenttia YK:n ja rauhanturvaoperaatioiden tavanomaisen talousarvion rahoitusosuuksista, mutta myöntää kuitenkin, että eräät näistä ovat maksajavaltioiden luettelossa, G. katsoo, että lähes kaikki YK:n erikoisjärjestöt ovat taloudellisissa vaikeuksissa, ja kiinnittää huomiota yhdenmukaisten prosenttimääräisten leikkausten suhteettomaan vaikutukseen eräisiin halvimpiin YK:n operaatioihin, kuten Ruandan ja entisen Jugoslavian sotarikoksia käsitteleviin tilapäisiin tuomioistuimiin, H. katsoo, että Yhdysvallat on yksi maista, jotka ovat eniten velkaa YK:lle, yli miljardi dollaria, seuraavina ovat Venäjä ja Japani; Euroopan parlamentti, joka 1. Pyytää lujittamaan Yhdistyneitä kansakuntia huomattavalla toiminnallisella ja taloudellisella tuella, jotta se voisi toimia aktiivisemmin kriisien torjunnan, ennaltaehkäisevän diplomatian sekä rauhan lujittamisen ja ylläpitämisen aloilla; 2. Pyytää sen vuoksi, että jäsenvaltiot maksavat rahoitusosuutensa ja että tarvittaessa huonoihin maksajiin sovelletaan seuraamuksia voimassa olevien määräysten mukaisesti; 3. Pyytää unionin jäsenvaltioita saattamaan turvallisuusneuvoston käsiteltäväksi sen, että entisen Jugoslavian ja Ruandan tilapäisten tuomioistuinten rahoitus varmistetaan ja että kaikki YK:n jäsenvaltiot helpottavat tutkimuksia ja sotarikollisten etsimistä, eivätkä estä näitä toimia; kehottaa yleiskokousta hyväksymään uudelleen pysyvän rikostuomioistuimen sääntöä koskevan lopullisen luonnoksen; 4. Kehottaa Euroopan unionin jäsenvaltioita osallistumaan aktiivisesti jo käynnissä oleviin neuvotteluihin, joiden tarkoituksena on lujittaa ja uudistaa YK:n rahoitusta, ja tunnustaa, että tarvittavien voimavarojen saatavuus antaisi YK:lle mahdollisuuden edistää paremmin kaikkien kansojen taloudellista ja sosiaalista kehitystä sekä turvallisuutta; 5. Kehottaa puhemiestään välittämään tämän päätöslauselman neuvostolle, komissiolle, jäsenvaltioiden, Yhdysvaltojen, Venäjän ja Japanin hallituksille sekä Yhdistyneiden kansakuntien pääsihteerille.